95/406/EY: Komission päätös, tehty 5 päivänä lokakuuta 1995, Japanista peräisin olevien kaasukäyttöisten kertatäyttöisten taskusytyttimien osien tuontiin sovellettavan polkumyynnin vastaisen menettelyn päättämisestä



Virallinen lehti nro L 239 , 07/10/1995 s. 0030 - 0031



KOMISSION PÄÄTÖS, tehty 5 päivänä lokakuuta 1995, Japanista peräisin olevien kaasukäyttöisten kertatäyttöisten taskusytyttimien osien tuontiin sovellettavan polkumyynnin vastaisen menettelyn päättämisestä (95/406/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisöjen jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 23 artiklan, ottaa huomioon polkumyynnillä tai vientituella muista kuin Euroopan talousyhteisön jäsenmaista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (3), sellaisena kuin se on viimeksi muutettuna asetuksella (EY) N:o 522/94 (4), ja erityisesti sen 5 ja 9 artiklan, on kuullut neuvoa-antavaa komiteaa asiasta, sekä katsoo, että: A. MENETTELY (1) Vuoden 1991 tammikuussa komissio vastaanotti valituksen kahdelta yhteisön tuottajalta, jotka edustivat huomattavaa osaa kaasukäyttöisten kertatäyttöisten taskusytyttimien osien kokonaistuotannosta yhteisössä. Valituksessa esitettiin todisteita polkumyynnistä ja siitä aiheutuneesta huomattavasta vahingosta, jotka oikeuttivat aloittamaan menettelyn. Komissio ilmoitti Euroopan yhteisöjen virallisessa lehdessä (5) julkaistulla ilmoituksella Japanista peräisin olevien kaasukäyttöisten kertatäyttöisten taskusytyttimien osiin sovellettavan polkumyynnin vastaisen menettelyn aloittamisesta. Tämän ilmoituksen julkaisemisen jälkeen kolmas yhteisön tuottaja ilmoitti yhtyvänsä valitukseen. (2) Komissio ilmoitti virallisesti asiasta viejälle ja tuojille, joita asian tiedettiin koskevan, sekä viejämaan edustajille ja valituksen tekijöille ja antoi asianosaisille mahdollisuuden esittää kantansa kirjallisesti ja pyytää saada tulla kuulluiksi. (3) Tiedossa oleva, asianomaisen maan valmistaja, neljä tuojaa ja valituksen tehneet yhteisön tuottajat vastasivat niille lähetettyyn kyselylomakkeeseen ja esittivät kantansa kirjallisesti. Ne edellä mainitut yritykset, jotka olivat sitä pyytäneet, saivat oikeuden tulla kuulluiksi. (4) Komissio hankki ja tarkisti kaikki tiedot, joita se piti tarpeellisina tutkimuksiaan varten ja suoritti tutkimuksia Japanissa tuottajan ja viejän toimitiloissa, neljän yhteisön tuojan toimitiloissa sekä valituksen tehneiden kolmen yhteisön tuottajan toimitiloissa. B. TUTKIMUSTULOKSET (5) Tutkimusten aikana komissio totesi, että valituksen jättämisen jälkeen kaupan tilanne oli muuttunut siten, että sytyttimien osia ei enää tuotu yksinomaan Japanista. Koska kyseisten osien todellista alkuperää epäiltiin, komissio päätti kehottaa jäsenvaltioita tekemään tutkimuksen määrittääkseen tavaroiden todellisen alkuperän. (6) Lisätutkimus ei paljastanut mitään väärää ilmoitusta alkuperästä, mutta ottaen huomioon sen vaatiman pitkän ajan, jonka kuluessa polkumyynnin vastainen tutkimus ainoastaan keskeytettiin, komissio piti tarkoituksenmukaisena tarkistaa, oliko perusteltua aloittaa jälkimmäinen tutkimus uudelleen. Valituksen tehneet yhteisön tuottajat, sen jälkeen kun niitä oli kuultu tässä kysymyksessä, myönsivät, että markkinakehitys menettelyn aloittamisesta lähtien oli johtanut siihen, että Japanista peräisin olevien kaasukäyttöisten kertatäyttöisten taskusytyttimien osien maahantuonti ei ollut enää niille yhtä vahingollista kuin valituksen tekemisen ajankohtana. C. VALITUKSEN PERUUTTAMINEN JA MENETTELYN PÄÄTTÄMINEN (7) Tämän johdosta valituksen tehneet yhteisön tuottajat peruuttivat muodollisesti 23 päivänä kesäkuuta 1995 päivätyllä kirjeellään valituksensa Japanista peräisin olevien kaasukäyttöisten kertatäyttöisten taskusytyttimien osien maahantuonnista. Komissio katsoi, että menettelyn päättäminen tässä yhteydessä ei olisi yhteisön edun vastaista. (8) Näin ollen Japanista peräisin olevien kaasukäyttöisten kertatäyttöisten taskusytyttimien osien maahantuontiin sovellettava polkumyynnin vastainen menettely olisi päätettävä ottamatta käyttöön suojatoimenpiteitä. (9) Neuvoa-antavaa komiteaa on kuultu asiassa, eikä se ole esittänyt vastalausetta. (10) Asianomaisille osapuolille ilmoitettiin keskeisistä tosiasioista ja päätelmistä, joiden perusteella komissio on aikonut päättää menettelyn, ja niille on annettu mahdollisuus esittää kantansa asiasta, ON PÄÄTTÄNYT SEURAAVAA: Ainoa artikla Japanista peräisin olevien kaasukäyttöisten kertatäyttöisten taskusytyttimien osien maahantuontiin sovellettava polkumyynnin vastainen menettely päätetään. Tehty Brysselissä 5 päivänä lokakuuta 1995. Komission puolesta Karel VAN MIERT Komission jäsen (1) EYVL N:o L 349, 31.12.1994, s. 1 (2) EYVL N:o L 122, 2.6.1995, s. 1 (3) EYVL N:o L 209, 2.8.1988, s. 1 (4) EYVL N:o L 66, 10.3.1994, s. 10 (5) EYVL N:o C 202, 1.8.1991, s. 4